வணக்கம் ! ... நண்பர் என ஆரம்பித்தாலும் வட்டியும் முதலும் படித்த லட்சக்கணக்கான வாசகர்களில் நானும் ஒருவன் என்பதை தவிர உங்களுக்கும் எனக்கும் எந்த அறிமுகமும் கிடையாது ! ஏதுமற்ற பருவத்தை அனுபவித்த கடைசி தலைமுறை, தமிழ் காமிக்ஸின் பொற்காலத்தில் வளர்ந்தது, பிட்டுபட கிளுகிளுப்பு என் பால்யம் கிளறிய உங்களின் எழுத்துகளை படிக்கும்போது நீங்களும் என்னை போலவே எழுபதின் இறுதியிலோ அல்லது என்பதின் ஆரம்பத்திலோ பிறந்தவராகத்தான் இருப்பீர்கள் என தோன்றியது... மேலும் என் சக வயதையொத்த மனிதனுக்கு இத்தனை வாழ்வியல் அனுபவங்களா ? இவனால் மட்டும் எப்படி பிளாட்பார கழைக்கூத்தாடி முதல் பங்களா பணக்காரன் வரை அனைத்து மனிதர்களிடமும் மறைந்திருக்கும் மானுடத்தை மாசற்று பார்க்க முடிகிறது என்ற வியப்பே கோப்பெருஞ்சோழன் பிசிராந்தையார் மீது கொண்ட தூரத்து நட்பாய் நண்பரே என விளிக்க வைக்கிறது !